Eben is lank, maar Juan nog langer | Netwerk24
Deur Brümilda Swartbooi 09 November 2019 07:26
'n Gr. 11-leerling van Johannesburg het nooit kon dink dat hy vir Eben Etzebeth, Springbokrugbyspeler, letterlik in die skadu sou stel nie.
Maar 'n foto van die 17-jarige Juan Oosthuyzen, 'n leerling aan die Helpmekaar-kollege in Braamfontein, saam met die Bok toon dat hy sigbaar langer is as Etzebeth.
Eben Etzebeth is 2,03 m lank, maar die 17-jarige Juan Oosthuyzen nog langer op 2,09 m. Foto: Walt de Lange
Die foto is Donderdag tydens die Bokke se oorwinningsparade ná hul Wêreldbekersege verlede Saterdag in Japan, by die skool geneem.
Eben is 2,03 m lank en Juan, wat 'n nommer 14-skoen dra, is 2,09 m.
Hy sê toe hy hoor die Bokke gaan hul skool besoek, het hy gesorg dat hy voor in die ry kom om vir Eben te sien.
"Ek wou nog altyd sien hoe lank ek teen hom is. Ek het nou nie geweet ek sou langer as hy wees nie," skerts Juan.
"Hy het my net so gekyk en gevra wat ek eet," sê Juan.
Juan is 'n veelsydige atleet. Hy neem aan diskusgooi, gewigstoot en gholf deel. Hy speel ook rugby en sou dit graag meer ernstig wil beoefen.
Hy het vroeër vanjaar op die o.18-atletiekkampioenskappe in die Paarl 'n tweede plek in diskusgooi en 'n vierde plek in gewigstoot behaal. Hy wil graag kwalifiseer vir die junior wêreldkampioenskappe wat in 2020 in Kenia gehou word.
Juan Oosthuyzen (regs) saam met sy ma, Hannelie, en sy ouer broer, Hanrich (19). Foto: Brümilda Swartbooi
Juan sê hy is 'n groot rugbyaanhanger. Hy het al die Springbokke se wedstryde in die Wêreldbekertoernooi gekyk en hy het, soos die hele nasie, veral die eindstryd geniet.
Sy ma, Hannelie, sê haar seun het dalk sy lengte by sy pa, Chris, se familie geërf. Juan se ouer broer, Hanrich (19), is 1,95 m lank en hul pa 1,92 m.
Op sosiale media was mense in ongeloof oor die skoolseun wat langer as Etzebeth is. "Goeie genade," sê een. En 'n ander: "Langer as Eben?"
Op Twitter sê nog een: "Skoolseun saam met Eben, Eben is 2,03. Ons kweek groot seuns in Afrika." (hyperlink)
Ander sê in hul kommentaar hulle hoop Juan speel ook rugby.
School boy with Eben, Eben is : 2,03 m tall. We breed big boys in Africa. pic.twitter.com/Xn22Vcz3ia